
	Materiál sa predkladá na základe ustanovenia § 49 zákona č. 281/2015 Z. z. o štátnej službe profesionálnych vojakov a o zmene  a doplnení niektorých zákonov (ďalej len zákon), ako výraz ocenenia zásluh pri budovaní a rozvoji ozbrojených síl Slovenskej republiky.
	Predkladaný materiál reaguje na zmeny v ozbrojených silách Slovenskej republiky a je spracovaný v súlade s dlhodobým plánom rozvoja ozbrojených síl Slovenskej republiky. Cieľom materiálu je vymenovať profesionálneho vojaka v hodnosti plukovníka  do vojenskej hodnosti brigádneho generála,  povýšenie profesionálnych vojakov v hodnosti brigádny generál do vojenskej hodnosti generálmajor, povýšenie profesionálneho vojaka v hodnosti generálmajora do vojenskej hodnosti generálporučík a povýšenie profesionálneho vojaka v hodnosti generálporučík do vojenskej hodnosti generál.
	Podľa čl. 102 ods. 1 písm. h) Ústavy Slovenskej republiky prezident Slovenskej republiky vymenúva a povyšuje generálov. Návrh na vymenovanie profesionálneho vojaka ozbrojených síl Slovenskej republiky do prvej generálskej hodnosti a návrh na povýšenie profesionálnych vojakov ozbrojených síl Slovenskej republiky do vyššej generálskej hodnosti, podľa ustanovenia § 49 zákona predkladá prezidentovi Slovenskej republiky  vláda Slovenskej republiky na návrh ministra obrany.
	V súčasnosti je v rezorte Ministerstva obrany SR a v ozbrojených silách Slovenskej republiky plánovaných 20 generálskych funkcií, z ktorých je 17 obsadených generálmi, 
3 funkcie sú obsadené plukovníkmi. Celkový počet a zloženie generálskych hodností je porovnateľný s podobnými okolitými štátmi a zodpovedá požiadavke vyváženosti v celkovej štruktúre dôstojníkov.
	Materiál nebol predložený na medzirezortné pripomienkové konanie v súlade s čl. 10, ods. 6, písm. a) Smernice na prípravu a predkladanie materiálov na rokovanie vlády Slovenskej republiky vzhľadom na to, že sa jedná o personálny návrh. 
	Predložený materiál nemá vplyv na štátny rozpočet, verejné financie, na rozpočty obcí a rozpočty vyšších územných celkov, na obyvateľstvo, zamestnanosť, hospodárenie podnikateľskej sféry ani podnikateľské prostredie.

